સૌરાષ્ટ્ર ટ્રસ્ટ દ્વારા સંચાલિત સાંધ્યદૈનિક ‘જન્મભૂમિ’ને 25 વર્ષ પૂરાં થયાં ત્યારે વડા પ્રધાન જવાહરલાલ નહેરુ અતિથિવિશેષ તરીકે પધાર્યા. તે અત્યંત પ્રેમથી લોકોને હળ્યામળ્યા. તસવીરકારે ફટાફટ તસવીરો ખેંચી. થોડા સમય પછી નહેરુએ વિદાય લીધી. અને ત્યાર પછી કો’કને યાદ આવ્યું કે નહેરુજીના હસ્તે ગ્રંથનું વિમોચન કરાવવાનું તો ભુલાઈ જ ગયું છે. હવે શું કરવું ? ‘તે વખતે તસવીરકારને ખ્યાલ આવ્યો કે મારો ચહેરો નહેરુજી સાથે મળતો આવે છે, એટલે તેણે મને બોલાવ્યો….’ ચકોરકાકા આમ કહીને મલકે છે. પછી વાતનો દોર સાંધી લે છે : ‘હું નહેરુજી જેવો જ દેખાઉં તે માટે તસવીરકારે મારા માથાના વાળ પર જરૂરી હોય ત્યાં સફેદ રંગ લગાડ્યો. નહેરુ ટોપી અને લાંબો કોટ પહેરાવ્યો. કોટમાં ગુલાબનું ફૂલ ખોસી દીધું… અને હું નહેરુ બની ગયો !’ ત્યાર પછી વડાપ્રધાન નહેરુ તરીકે ચકોરકાકાએ ગ્રંથનું વિમોચન કર્યું અને તસવીરકારે તેમનો સાઈડ ફેઈસ દેખાય તે રીતે વિમોચનની તસવીર લીધી. આ તસવીર પ્રદર્શનમાં મુકાઈ ત્યારે કોઈને ખબર પડી નહીં કે તે તસવીરમાં નહેરુ નહીં, પણ ચકોર હતા ! આજે, આટલાં વર્ષે તે પ્રસંગ યાદ કરીને ચકોરકાકા હસી પડે છે :